Document ID: 32010R1089

KOMISIJOS REGLAMENTAS (ES) Nr. 1089/2010
2010 m. lapkričio 23 d.
kuriuo įgyvendinamos Europos Parlamento ir Tarybos direktyvos 2007/2/EB nuostatos dėl erdvinių duomenų rinkinių ir paslaugų sąveikumo
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2007 m. kovo 14 d. Europos Parlamento ir Tarybos direktyvą 2007/2/EB, sukuriančią Europos bendrijos erdvinės informacijos infrastruktūrą (INSPIRE) (1), ypač į jos 7 straipsnio 1 dalį,
kadangi:
(1)
Direktyvoje 2007/2/EB nustatytos Europos bendrijos erdvinės informacijos infrastruktūros sukūrimo bendrosios taisyklės. Šioje infrastruktūroje valstybės narės turi teikti duomenų rinkinius, susijusius su vienu ar keliais Direktyvos 2007/2/EB priedais, ir atitinkamas erdvinių duomenų paslaugas, laikantis techninių priemonių erdvinių duomenų rinkinių ir paslaugų sąveikumui ir, jei tai įmanoma, suderinimui užtikrinti.
(2)
Techninėse priemonėse atsižvelgiama į atitinkamus naudotojų reikalavimus, kurie buvo išaiškinti pagal suinteresuotųjų šalių atsakymus atlikus naudotojų reikalavimų tyrimą ir išnagrinėjus pateiktas informacines medžiagas bei atitinkamas Europos Sąjungos aplinkos politikos priemones ir politikos priemones ar veiklos rūšis, kurios gali daryti poveikį aplinkai.
(3)
Komisija išnagrinėjo techninių priemonių ekonominį pagrįstumą ir jų proporcingumą galimų išlaidų ir naudos atžvilgiu, remdamasi suinteresuotųjų šalių pateiktais tyrimo rezultatais, valstybių narių per nacionalinius asmenis ryšiams pateiktais atsakymais į prašymą pateikti informaciją apie išlaidų ir naudos sumetimus ir valstybių narių atliktų erdvinių duomenų infrastruktūrų išlaidų ir naudos regionų lygmeniu tyrimų duomenimis.
(4)
Valstybių narių atstovams, taip pat kitiems erdviniais duomenimis besidomintiems fiziniams ar juridiniams asmenims, įskaitant naudotojus, gamintojus, pridėtinę vertę turinčių paslaugų teikėjus ir visas koordinuojančias įstaigas, buvo suteikta galimybė dalyvauti rengiant technines priemones (jų rengime dalyvavo pasiūlyti ekspertai) ir įvertinti įgyvendinimo taisyklių projektą per konsultacijas su suinteresuotosiomis šalimis ir tyrimą.
(5)
Siekiant užtikrinti sąveikumą ir pasinaudoti naudotojų ir gamintojų bendruomenių pastangomis, į Direktyvos 2007/2/EB I, II arba III priede išvardytų erdvinių duomenų temų elementų sąvokas ir apibrėžtis, jei tinkama, įtraukti tarptautiniai standartai.
(6)
Siekiant užtikrinti visų erdvinių duomenų temų sąveikumą ir suderinimą, valstybės narės turėtų atitikti reikalavimus dėl bendrųjų duomenų tipų, erdvinių objektų identifikavimo, sąveikumui reikalingų metaduomenų, bendrojo tinklo modelio ir kitas sąvokas bei taisykles, taikomas visoms erdvinių duomenų temoms.
(7)
Siekiant užtikrinti sąveikumą ir suderinimą vienoje erdvinių duomenų temoje, valstybės narės turėtų taikyti erdvinių objektų klasifikacijas ir apibrėžtis, jų pagrindinius požymius ir susiejimo elementus, duomenų tipus, reikšmių sritis ir specialiąsias atskirai erdvinių duomenų temai taikomas taisykles.
(8)
Šiam reglamentui įgyvendinti reikalingos kodų sąrašų reikšmės į šį reglamentą neįtrauktos, tad šis reglamentas turėtų būti pradėtas taikyti tik patvirtinus tas reikšmes atskiru teisės aktu. Todėl tikslinga atidėti šio reglamento taikymą.
(9)
Šiame reglamente numatytos priemonės atitinka pagal Direktyvos 2007/2/EB 22 straipsnį įsteigto komiteto nuomonę,
PRIĖMĖ ŠĮ REGLAMENTĄ:
1 straipsnis
Dalykas
Šiuo reglamentu nustatomi erdvinių duomenų rinkinių ir erdvinių duomenų paslaugų, atitinkančių Direktyvos 2007/2/EB I, II ir III prieduose išvardytas temas, sąveikumo ir, jei tai įmanoma, derinimo techninių priemonių reikalavimai.
2 straipsnis
Apibrėžtys
Šiame reglamente taikomos šios ir II priede nustatytos temoms būdingos apibrėžtys:
1. abstraktusis tipas (abstract type)- tipas, kurio objekto atitikmuo negali būti sukurtas, bet kuris gali turėti požymių ir susiejimo elementų;
2. susiejimo elementas (association role)- reikšmė arba objektas, su kuriuo tipą sieja tarpusavio ryšys, kaip nurodyta Direktyvos 2007/2/EB 8 straipsnio 2 dalies b punkte;
3. požymis (attribute)- tipui būdinga savybė, kaip nurodyta Direktyvos 2007/2/EB 8 straipsnio 2 dalies c punkte;
4. potencialus tipas (candidate type)- tipas, kuris jau naudojamas kaip erdvinių duomenų temos specifikacijos dalis Direktyvos 2007/2/EB I priede, bet kuris bus išsamiai apibūdintas Direktyvos 2007/2/EB II arba II priede nurodytoje erdvinių duomenų temoje, kuriai jis priklauso pagal temą;
5. kodų sąrašas (code list)- atvira reikšmių aibė, kurią galima išplėsti;
6. duomenų tipas (data type)- atskirai neidentifikuojamų reikšmių rinkinio aprašas, kaip nurodyta standarte ISO 19103;
7. reikšmių aibė (enumeration)- duomenų tipas, kurio elementai sudaro nekintamą įvardytų tikslių reikšmių seką. Reikšmių aibės požymiai gali būti tik iš aibėje nurodytų reikšmių;
8. išorinis objekto identifikatorius (external object identifier)- atsakingos įstaigos skelbiamas unikalus objekto identifikatorius, kuris gali būti naudojamas išorinėse taikomosiose programose nuorodai į erdvinį objektą pateikti;
9. identifikatorius (identifier)- lingvistiškai nepriklausoma ženklų seka, gebanti unikaliai ir nuolat identifikuoti tai, su kuo ji yra susieta, kaip apibrėžta standarte EN ISO 19135;
10. sukurti objekto atitikmenį (instantiate)- sukurti objektą, atitinkantį atitikmens tipui nustatytus apibrėžtį, požymius, susiejimo elementus ir apribojimus;
11. duomenų sluoksnis (layer)- pagrindinis geografinės informacijos, kurios pagal standartą EN ISO 19128 gali būti prašoma teikiant serveriui žemėlapio užklausą, vienetas;
12. gyvavimo ciklo informacija (life-cycle information)- erdvinio objekto savybių, kurios apibūdina erdvinio objekto versijų laiko požymius ar versijų pokyčius, rinkinys;
13. metaduomenų elementas (metadata element)- metaduomenų vienetas, kaip nustatyta standarte EN ISO 19115;
14. paketas (package)- bendros paskirties priemonė elementams į grupes suskirstyti;
15. registras (register)- rinkmenų, į kurias įtraukti objektams priskirti identifikatoriai kartu su susijusiais apibūdinimais, rinkinys, kaip apibrėžta standarte EN ISO 19135;
16. erdvinių objektų tipas (spatial object type)- erdvinių objektų klasifikacijos požymis;
17. stilius (style)- žemėlapių vaizdavimas pagal erdvinių objektų tipus ir jų savybes bei apribojimus, taikant žemėlapiams rengti naudojamus parametrizuotus simbolius;
18. potipis (sub-type of)- konkretesnio tipo ir bendresnio tipo santykis, kai konkretesnis tipas visiškai dera su bendresniu tipu ir apima papildomą informaciją, kaip nustatyta standartu ISO 19103;
19. tipas (type)- erdvinių objektų tipas arba duomenų tipas;
20. voidable (laisvai pasirenkama reikšmė)- jeigu valstybių narių turimuose erdvinių duomenų rinkiniuose nėra atitinkamos požymio arba susiejimo elemento reikšmės arba atitinkama reikšmė negali būti pagrįstomis sąnaudomis nustatyta pagal esamas reikšmes, požymio arba susiejimo elemento reikšmė gali būti nurodoma „void“. Jeigu požymio arba susiejimo elemento reikšmė nėra laisvai pasirenkama, lentelės langelis, kuriame nurodoma jo voidability, paliekamas tuščias.
3 straipsnis
Bendrieji tipai
Tipai, kurie yra bendri kelioms iš Direktyvos 2007/2/EB I, II ir III prieduose išvardytų temų, atitinka apibrėžtis bei apribojimus ir apima I priede nustatytus požymius ir susiejimo elementus.
4 straipsnis
Tipai keitimuisi duomenimis apie erdvinius objektus ir jų klasifikavimui
1. Valstybės narės naudoja II priede apibrėžtus erdvinių objektų tipus ir susijusius duomenų tipus, reikšmių aibes ir kodų sąrašus keitimuisi informacija apie duomenų rinkiniams, atitinkantiems Direktyvos 2007/2/EB 4 straipsnyje nustatytas sąlygas, priklausančius erdvinius objektus ir tų erdvinių objektų klasifikavimui.
2. Erdvinių objektų tipai ir duomenų tipai atitinka apibrėžtis bei apribojimus ir apima II priede nustatytus požymius ir susiejimo elementus.
3. Erdvinių objektų tipų ar duomenų tipų požymiams arba susiejimo elementams naudojamos reikšmių aibės atitinka apibrėžtis ir apima II priede nustatytas reikšmes. Reikšmių aibių reikšmės yra kompiuteriams skirti kalbos atžvilgiu neutralūs mnemoniniai kodai.
4. Erdvinių objektų tipų ar duomenų tipų požymiams arba susiejimo elementams taikomi kodų sąrašai atitinka II priede nustatytas apibrėžtis.
5 straipsnis
Tipai
1. Visiems šiame reglamente apibrėžtiems tipams skirsnio, kuriame nurodomi atitinkamam tipui keliami reikalavimai, pavadinime lenktiniuose skliaustuose pateikiamas kompiuteriams skirtas kalbos atžvilgiu neutralus to tipo pavadinimas. Šis kalbos atžvilgiu neutralus pavadinimas naudojamas atitinkamam tipui požymio ar susiejimo elemento apibrėžtyje nurodyti.
2. Tipai, kurie yra kito tipo potipis, taip pat apima visus šio tipo požymius ir susiejimo elementus.
3. Abstrakčiųjų tipų objektų atitikmenys nekuriami.
4. Į potencialius tipus atsižvelgiama rengiant erdvinių duomenų temai, kuriai jie temiškai priklauso, keliamus reikalavimus. Rengiant tokius reikalavimus vienintelis leistinas potencialaus tipo specifikacijos keitimas yra jo išplėtimas.
6 straipsnis
Kodų sąrašai ir reikšmių aibės
1. Kodų sąrašai yra vieno iš šių tipų, kaip nustatyta II priede:
(a)
kodų sąrašai, kurie tvarkomi bendrajame kodų sąrašų registre ir kurių valstybės narės neišplečia;
(b)
kodų sąrašai, kuriuos valstybės narės gali išplėsti.
2. Jeigu valstybė narė išplečia kodų sąrašą, leistinos išplėstų kodų sąrašų reikšmės pateikiamos registre.
3. Erdvinių objektų tipų ar duomenų tipų požymių arba susiejimo elementų, kuriems nustatytas kodų sąrašas, reikšmės gali būti tik reikšmės, kurios galioja pagal registrą, kuriame tas kodų sąrašas tvarkomas.
4. Erdvinių objektų tipų ar duomenų tipų požymių arba susiejimo elementų, kuriems taikomas reikšmių aibės tipas, reikšmės gali būti tik reikšmės, nustatytos tam reikšmių aibės tipui nustatytuose sąrašuose.
7 straipsnis
Kodavimas
1. Visos koduojant erdvinius duomenis taikomos kodavimo taisyklės atitinka standartą EN ISO 19118. Visų pirma nurodomos sistemos konvertavimo taisyklės, taikomos visiems erdvinių objektų tipams ir visiems požymiams bei susiejimo elementams, ir naudojama duomenų išvedimo struktūra.
2. Pateikiamos visos koduojant erdvinius duomenis taikomos kodavimo taisyklės.
8 straipsnis
Naujinimas
1. Valstybės narės reguliariai pateikia atnaujintus duomenis.
2. Visi naujinimai atliekami ne vėliau kaip per 6 mėnesius nuo šaltinio duomenų rinkinio keitimo, nebent II priede konkrečiai erdvinių duomenų temai būtų nustatytas kitoks terminas.
9 straipsnis
Identifikatorių tvarkymas
1. I priedo 2.1 skirsnyje apibrėžtas duomenų tipas Identifier taikomas kaip erdvinio objekto išorinio objekto identifikatoriaus tipas.
2. Unikaliam erdvinių objektų identifikavimui taikomas išorinis objekto identifikatorius per erdvinio objekto gyvavimo ciklą nekeičiamas.
10 straipsnis
Erdvinių objektų gyvavimo ciklas
1. Įvairios to paties erdvinio objekto versijos visais atvejais yra to paties erdvinio objekto tipo atitikmenys.
2. Įvairių erdvinio objekto versijų namespace ir išorinio objekto identifikatoriaus localId požymiai lieka tie patys.
3. Jeigu naudojami požymiai beginLifespanVersion ir endLifespanVersion, požymio endLifespanVersion reikšmė nėra ankstesnė data nei požymio beginLifespanVersion reikšmė.
11 straipsnis
Laiko skaičiavimo sistemos
1. Taikoma Komisijos reglamento (EB) Nr. 1205/2008 (2) priedo B dalies 5 punkte nurodyta numatytoji laiko skaičiavimo sistema, nebent II priede konkrečiai erdvinių duomenų temai būtų nustatytos kitokios laiko skaičiavimo sistemos.
2. Jeigu taikomos kitos laiko skaičiavimo sistemos, jos nurodomos duomenų rinkinio metaduomenyse.
12 straipsnis
Kiti reikalavimai ir taisyklės
1. Šiame reglamente apibrėžtų erdvinių savybių reikšmių sritis apribojama Simple Feature erdvine sistema, kaip apibrėžta standarte EN ISO 19125-1, nebent konkrečiai erdvinių duomenų temai ar tipui būtų nustatyta kitaip.
2. Visos matavimo reikšmės išreiškiamos taikant tarptautinės vienetų sistemos vienetus, nebent konkrečiai erdvinių duomenų temai ar tipui būtų nustatyta kitaip.
3. Jeigu naudojami požymiai validFrom ir validTo, požymio validFrom reikšmė nėra ankstesnė data nei požymio validTo reikšmė.
4. Be to, taikomi visi II priede nustatyti specialieji su temomis susiję reikalavimai.
13 straipsnis
Sąveikumui reikalingi metaduomenys
Erdvinių duomenų rinkinį apibūdinantys metaduomenys apima šiuos sąveikumui reikalingus metaduomenų elementus:
1. Koordinačių atskaitos sistema: duomenų rinkinyje naudojamos (-ų) koordinačių atskaitos sistemos (-ų) apibūdinimas.
2. Laiko skaičiavimo sistema: duomenų rinkinyje naudojamos (-ų) laiko skaičiavimo sistemos (-ų) apibūdinimas.
Šis elementas privalomas tik tuo atveju, jeigu į erdvinių duomenų rinkinį įtraukta laiko informacija, kuri nėra susijusi su numatytąja laiko skaičiavimo sistema.
3. Kodavimas: kompiuterinės kalbos konstrukto (-ų), nurodančio (-ių) duomenų objektų atvaizdavimą įraše, rinkmenoje, pranešime, laikmenoje ar perdavimo kanale, apibūdinimas.
4. Topologinis nuoseklumas: aiškiai koduotų duomenų rinkinio topologinių charakteristikų tikslumas, apibūdintas apimtimi.
Šis elementas privalomas tik tuo atveju, jeigu į duomenų rinkinį įtraukti bendrojo tinklo modelio (Generic Network Model) tipai ir tinklui nėra užtikrinta vidurio linijų topologija (vidurio linijų sujungiamumas).
5. Ženklų kodavimas: duomenų rinkinyje naudojamas ženklų kodavimas.
Šis elementas privalomas tik tuo atveju, jeigu naudojamas kitoks nei UTF-8 pagrįstas kodavimas.
14 straipsnis
Pateiktis
1. Erdvinių duomenų rinkinių pateikčiai taikant Komisijos reglamente Nr. 976/2009 (3) nustatytą peržiūros tinklo paslaugą reikalingi:
(a)
temai ar temoms, su kuriomis duomenų rinkinys yra susijęs, II priede nustatyti duomenų sluoksniai;
(b)
bent numatytasis kiekvieno duomenų sluoksnio pateikties stilius, pateikiant bent susijusį pavadinimą ir unikalų identifikatorių.
2. Kiekvienam duomenų sluoksniui II priede apibrėžiama:
(a)
suprantama forma parengtas duomenų sluoksnio pavadinimas, skirtas vaizdavimui naudotojo sąsajoje;
(b)
erdvinių objektų tipas (-ai), sudarantis (-ys) duomenų sluoksnio turinį.
15 straipsnis
Įsigaliojimas
Šis reglamentas įsigalioja [dvidešimtą] dieną nuo jo paskelbimo Europos Sąjungos oficialiajame leidinyje.
Jis taikomas nuo 2010 m. gruodžio 15 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2010 m. lapkričio 23 d.

Labels: 7
12
3
16